Bazel FK

"Bazel" — İsveçrənin Bazel şəhərini təmsil edən futbol klubu. Klubun tam adı "Footballclub Basel 1893"dür.

 Tarixi 

"Bazel" 1893-cü ildə yaradılıb. Maraqlıdır ki, 1893-cü il noyabrın 15-də yaranan komandaya ilk futbolçular qəzetdə verilən elan nəticəsində yığılıb. İlk 40 il ərzində "Bazel" heç bir uğur qazana bilməyib. Komanda ilk uğuruna yalnız 1933-cü ildə ölkə kubokunu qazanmaqla nail oldu. İlk çempionluğu gözləmək üçün isə daha 20 il lazım gəldi. 1967-ci ildən 1980-cı ilə qədər olan dövr "Bazel" üçün çox uğurlu alındı. Bu müddət ərzində "Bazel" 7 dəfə ölkə çempionu adını qazandı. Lakin 1980-cı ildən etibarən komanda yenidən "qara zolağ"a düşdü. Növbəti çempionluğu isə azarkeşlər 14 il gözləməli oldular.

2001-ci ildə "Bazel"in yeni stadionu – möhtəşəm "Sankt-Yakob Park" stadionu istifadəyə verildi. Bununla da komandanın işləri də yenidən qaydasına düşdü. 2001-ci ildə "Bazel" həm çempion oldu, həm də kuboku qazandı. 2005-ci ildə isə "Bazel" UEFA Kubokunda ¼ finaladək irəliləməyi bacarıb. "Bazel"in baş məşqçisi almaniyalı mütəxəssis Torsten Fink, klubun prezidenti isə Qisela Oiridir. Komanda ev oyunları zamanı qırmızı-göy zolaqlı, səfər matçlarında isə boz rəngli formayla meydana çıxır.

Bu günədək "Bazel" avrokuboklarda ümumilikdə 140 matç keçirib. Bunlardan 59-da qələbə qazanan "Bazel" 30 dəfə heç-heçə oynayıb, 51 dəfə isə uduzub. 245 qol vuran komanda öz qapısından 219-u buraxıb.

Ötən mövsüm komanda ölkə çempionatında üçüncü yeri tutub.

 Uğurları 

 21 dəfə İsveçrə çempionu – 1952/53, 1966/67, 1968/69, 1969/70, 1971/72, 1972/73, 1976/77, 1979/80, 2001/02, 2003/04, 2004/05, 2007/08, 2009/10, 2010/11, 2011/12, 2012/13, 2013/14, 2014/15, 2015/16, 2016/17, 2024/25
 9 dəfə İsveçrə Kubokunun qalibi – 1932/1933, 1946/1947, 1962/1963, 1966/1967, 1974/1975, 2001/2002, 2002/2003, 2006/2007, 2007/2008
 1 dəfə İsveçrə Liqa Kubokunun qalibi – 1973

 Mənbə 

 "Bakı"nın rəqibi "Bazel"i yaxından tanıyaq

Kateqoriya:İsveçrə futbol klubları
Kateqoriya:Əlifba sırasına görə futbol klubları
Kateqoriya:Bazel